Carrascal d'a val de l'Ebro y de La Mancha

Os **carrascals d'a val d'Ebro y de La Mancha** creixen sobre zonas con tierras archilencas u tierras chesas d'a val d'Ebro (sin plegar a ocupar-ie lo fondón), de La Mancha y parte d'o sud-este interior. Desplazaus por os cautivos mediterranios, (vinyas, oliverals, cerials) u por pinars favoreixius por l'hombre, huei en quedan pocos, y a diferencia d'o carrascal extremenyo no s'ha conservau en forma de defesa.

As etapas de substitución son diferents d'atros carrascals d'a peninsula iberica, con o coscollar con arto negro, d'o sabinar negral en litosuelos calsinosos, y en grau mayor de degradación romerals chipsofilos, esparteras y albardinals. O carrascal climax no se troba a sobén, y cuan bi ha un carrascal lo trobamos por un regular mui aclariu y compartindo espacio con o coscollo.

Os pocos carrascals climax que s'han conservau en zonas poco accesibles mos permiten conoixer a estructura orichinal d'estas selvas. O estrato arborio ye dominau por a carrasca, pero en os suelos profundos bi ha tamién caixicos *Quercus faginea* y acirons *Acer monspessulanum*. O estrato arbustivo ye un matical de coscollo (*Quercus coccifera*), alatierno (*Rhamnus alaternus*) y *[[Bupleurum rigidum]]*, podendo haber-ie tamién bel eixemplar de galabardera, o chinebro *Juniperus oxycedrus*, a sabina *Juniperus phoenicea*, y l'arto negro *Rhamnus lycioides*. En o suelo puede haber-ie buixaretas *Arctostaphyllos uva-ursi crassifolia* que i forma un tapete. Entre as matas trepadoras caracteristicas d'o carrascal litoral no trobamos que maniqueras *Lonicera implexa* y hierbas apegalosas *Rubia peregrina*.

En as calveras de beluns d'estos carrascals, en especial en as zonas mes baixas y secas bi ha plantas endemicas u saharo-indicas propias d'as estepas mediterranias, como por eixemplo o sisallo *Salsola vermiculata*, a ontina *Artemisia herba alta*, l'asnallo *Ononis tridentata*, o tarracocín *Peganum harmala*. Tamién son importants l'albata *Gypsophila struthium*, as hierbas cloqueras *[[Helianthemum squamatum]]*, *[[Helianthenum syriacum]]*, os espartos *[[Stipa tenacissima]]*, *[[Stipa offneri]]*, *[[Stipa parvoflora]]* y l'albardín *Lygeum spartum*.

## Ausencia de carrascals en o fondón d'a depresión de l'Ebro
En a parte central mes central d'a depresión d'Ebro os carrascals de restrinyen a los pacos d'os cabaltos d'a sierra d'Alcubierre y monts de Zuera que son como islas en meyo d'una vechetación mes xerofila. O fondón d'a Val d'Ebro no ye ocupau por carrascals. Cuan bi ha formacions arborias os suelos aluvials d'as faixas fluvials son ocupaus por pinars de pin borde (por eixemplo en o Pinar de lo Burgo d'Ebro) y las tierras chesas por tarabinars. S'ha dito que o clima ye prou seco u que influyen as inversions termicas con boiras persistents que no deixar creixer a la carrasca y favoreixen a las sabinas tarabinas. Manimenos en La Cartuixa bi ha eixemplars sueltos grans de carrasca en suelos aluvials, o cual mos fa pensar que a ventalla d'a sabina tarabina ye por a tierra chesa y no por as boiras persistents y lo frido (a carrasca se troba en puestos mes fridos de l'Atlas y montanyas d'a Península Iberica formando carrascals de paramera). O pin borde *Pinus halepensis* ye un acompanyant cutiano d'as carrascas, y a sobén s'imposa en paraches hiperxerofilos d'o semontano baixoaragonés. Ye posible que o pin borde s'haiga estendillau por o suyo creiximiento mes rapedo y por a explotación d'a carrasca pa fer carbón vechetal.

## Bibliografía
*  Emilio Blanco Castro et al.: *Los bosques ibéricos. Una interpretación geobotánica*. Editorial Planeta.
*  Casildo Ferreras, Maria Eugenia Arozena: *Guía física de España II, los bosques*. Alianza Editorial.
*  César Pedrocchi Renault (coordinador): *Ecología de los Monegros*. Instituto de Estudios Altoaragoneses.